《初酿》
宋代·吕南公

岁稔谷价卑，家家有新酿。诸邻皆屡醉，吾舍只空盎。

封书乞馀米，故旧不我相。淹旬乃分酬，如惫始赐杖。

搔然且湛炽，督迫薪火旺。衰迟念杯觞，伺立久肮脏。

夜闻觱沸韵，侧枕屡欣畅。朝来见浮蛆，喜气愈豪壮。

槽端乍流沥，指面已淫漾。肴蔬故稀荒，被服稍质当。

无宾与酬酢，引满自东向。须臾就醺酣，岂藉红粉唱。

人生但能醉，此外何足望。忧勤欲奚为，一誉抵千谤。

瓶罂幸未竭，吾盏且频康。回思冷醒时，愁寂可惩创。

隔墙闻酨气，涎活复嗟怅。非无毕公心，坚壁讵窥傍。

如今粗沾给，后得戒初丧。太息富贵间，平生易遗忘。

作者简介：吕南公（约1047--1086），字次儒，简称南公。建昌军南城县丰义乡人（今江西黎川县裘坊乡一带）。北宋文学家。博涉丰富，书无不读，为文不喜缀缉陈言。熙宁中，（公元1073年左右）士方推崇王肃、马融、许慎之业，剽掠临摹之艺大行，独南公不能逐时好。一试礼闱不遇，遂退而乐室灌园，益著书，且借史笔以寓贬，以斧名齐。元佑初，（公元1086年）立十科士，曾肇疏称之欲命以官，旋卒。南公著有灌园集二十卷，《文献通考》传于世。